Hommikupoolikul sadas vihma ja me jätkasime oma nädalavahetuse logelemist. Aga siis tuli päike välja ja me otsustasime jälle tublid olla. Ei saa ju lebotamist elustiiliks muuta, olgugi, et sellega võib ähvardavalt kiiresti harjuda.  Hostapeenra laiendus-pikendus on valmis!!!!! Oli ka viimane aeg, sest hostatittedel oli  pottides juba väga kitsas. Väike perpektiiv ka - sellesse peenrasse mahub veel 3 sorti:D  Mees leiutas tänavu palisaadi paigaldamiseks uue tehnoloogia. Möödunud aastal kaevas ta korraliku kraavi, paigaldas palisaadi ja siis täitsime seda vagu ühelt poolt mulla, teiselt poolt mätastega. Nüüd tegi ta labidaga piirjoone ette ja koksis kuvaldaga need jupid maasse. Läks kiiremini ja ei mingit mulla tihendamist ega tampimist vastu palisaadi. Kui näha ei oleks vanemate hostade ja noorte taimede piirjoon, ega  saakski aru, et peenrale on midagi lisatud. Eks need noored hostad peavad nüüd kohanema ja oma lehed valguse järgi sättima.  Mõned uuekesed. Üks mu suurtest lemmikutest hoopis isemoodi haabitusega´Praying Hands´ andis kevadel jagada, aga praegu alles valmistub juurdekasvu tegema.